Maatietopalvelu

Kyselyvastaus

**Asiakirjan tunnus:** KT777

**Päivämäärä**: 14.11.2023

**Julkisuus:** Julkinen

**Irak / Irakin Kurdistanin sisällissota, taistelut Erbilissä ja Suleimaniassa 1996; KDP:n joukkojen ihmisoikeusloukkaukset**

**Iraq / Civil war in Iraqi Kurdistan, battles in Erbil and Sulaymaniyah in 1996; Human Rights violations by KDP forces**

Kysymykset

1. Miten taistelut etenivät elo-syyskuussa 1996 Irakin Kurdistanin Erbilissä, Suleimaniassa ja Bashmaqin raja-alueella?
2. Syyllistyivätkö KDP-puolueen aseelliset joukot taistelujen yhteydessä oikeudenloukkauksiin?
3. Jos kyllä, mitkä KDP:n joukot syyllistyivät oikeudenloukkauksiin? Löytyykö tietoa KDP:n Peshmergan tiedustelu- ja viestijoukkojen osallisuudesta taisteluihin?

Questions

1. How did the battles that occurred in Iraqi Kurdistan in 1996 develop in Erbil, Sulaymaniyah and the border area of Bashmaq?
2. Were armed forces of the KDP party involved in human rights violations during the battles?
3. If yes, which units of the KDP armed forces were involved in human rights violations? Is there information on the intelligence/reconnaissance and communications units of the KDP Peshmerga forces taking part in the battles?

# Miten taistelut etenivät elo-syyskuussa 1996 Erbilissä, Suleimaniassa ja Bashmaqin raja-alueella?

Tässä osiossa käydään elo-syyskuun 1996 keskeiset tapahtumat läpi kronologisesti, lähinnä tuon ajan uutisiin tukeutuen.

* **17.8.1996.** Erbil oli ollut PUK-puolueen hallussa joulukuusta 1994 lähtien.[[1]](#footnote-1) Pohjois-Irakin kurdien KDP- ja PUK-puolueiden välisen, Yhdysvaltain avulla elokuussa 1995 solmitun aselevon rikkouduttua, KDP:n ja PUK:n väliset taistelut alkoivat 17.8.1996 uudelleen, ja Iran asettui PUK:n tueksi. KDP-puolueen johtaja Masoud Barzani pyysi apua Irakin presidentiltä Saddam Husseinilta ”Iranin joukkoja ja PUK-puoluetta” vastaan. PUK-puolueen johtaja Jalal Talabani kertoi haluavansa Iranin ja Syyrian tukemaa itsenäistä Kurdistanin valtiota. KDP-puolueen johtaja Masoud Barzani taas ei pitänyt tätä mahdollisena, ja hän suosi autonomista asemaa Bagdadin hallinnon yhteydessä[[2]](#footnote-2).
* **30.8.1996** **(perjantai).** Erbiliä tulitettiin raskailla aseilla yöllä 30.8.1996. Irakin armeijan joukkoja ja Iranin oppositioon kuuluvan sissijärjestön Mujahedin e-Khalqin (MeK, MKO, PMOI) joukkoja eteni Yhdysvaltain asettamalle lentokieltoalueelle eli 36. leveysasteen pohjoispuolelle.[[3]](#footnote-3)
* **31.8.1996 (lauantai).** Irakin armeijan joukot saapuivat aamulla 31.8.1996 Erbiliin. 10. panssaroidun prikaatin ja tasavaltalaiskaartien joukot hyökkäsivät KDP:n joukkojen kanssa Erbiliin ajaakseen PUK-puolueen pois kaupungista. Noin 15 Irakin armeijan tankin uutisoitiin tulleen noin 700 metrin päähän Erbilin kupeessa sijaitsevasta Ankawasta ja siellä sijaitsevasta YK:n aidatusta alueesta. Erbil oli KDP:n mukaan iltapäivään mennessä sen kontrollissa, ja YK-lähteiden mukaan Irakin lippu nostettiin Erbilissä kurdiparlamentin salkoon. Joidenkin tahojen mukaan Erbilissä olisi ollut myös Irakin keskushallinnon joukkoja.[[4]](#footnote-4) KDP:n Ankaran edustajan Safeen Dizayeen taas väitti, että Erbilissä ei olisi ollut yhtään Irakin keskushallinnon sotilasta.[[5]](#footnote-5) Erään KDP:n taistelijan mukaan hänen yksikköönsä oli liittynyt taistelun aikana myös MeK:n taistelijoita.[[6]](#footnote-6)

Operaatiossa oli mukana yli sata Irakin armeijan tankkia, ja Yhdysvallat kuvaili operaatiota mittasuhteiltaan merkittäväksi.[[7]](#footnote-7) KDP:n Lontoon edustajan Hoshyar Zebarin mukaan Erbilistä ei olisi ollut siviilien joukkopakoa.[[8]](#footnote-8) AP:n myöhemmin ilmestyneen jutun mukaan Erbilissä olisi kärsinyt vaurioita lähinnä PUK:n hallussa olleet rakennukset, ja tankit hyökkäsivät PUK:n asemia vastaan kaupungin ulkopuolella. KDP:n omilla joukoilla ei ollut tankkeja. Erään KDP:läisen mukaan noin 70 KDP:n jäsentä olisi saanut surmansa lauantain taisteluissa.[[9]](#footnote-9) KDP-puolue väitti että surmansa saaneita KDP:n sotilaita olisi ollut seitsemän ja PUK:n sotilaita 60.[[10]](#footnote-10) Ainakin sadan taistelijan ja siviilin väitettiin saaneen surmansa Erbilissä ja sen lähiöissä 31.8.1996.[[11]](#footnote-11)

PUK:n joukot pakenivat Erbilistä kohti Iranin rajaa eli itään päin.[[12]](#footnote-12) Bagdadin armeijalle operaatio oli suurin vuoden 1991 jälkeen. KDP:n mukaan tuhansia iranilaisia joukkoja oli myös tullut Irakin puolelle, ja ne kontrolloivat Erbilin ja Iranin välistä tietä Chomanin alueella.[[13]](#footnote-13)

* **1.9.1996 (sunnuntai).** Irakilaisen turkmeenipuolue INTP:n[[14]](#footnote-14) jäsen väitti, että KDP:n joukot olivat hyökänneet sunnuntaina Erbilissä rakennuksiin, joissa oli INTP:n päämaja sekä radio-, televisio- ja lehtitoimintaa. Kahdeksan työntekijää olisi otettu kiinni ja kadonnut.[[15]](#footnote-15)
* **2.9.1996** **(maanantai).** KDP-puolueen mukaan Irakin keskushallinnon joukot olisivat vetäytyneet kokonaan Erbilistä 36. leveysasteen eteläpuolelle. Irakilaisten viranomaisten mukaan joukot olivat perääntyneet, jotta Yhdysvallat ei saisi ”tekosyytä hyökätä niitä vastaan”. YK:n ja Kansainvälisen punaisen ristin (ICRC) edustajat vahvistivat keskushallinnon joukkojen lähteneen Erbilistä, mutta väittivät, että niitä oli edelleen Pohjois-Irakissa. PUK-puolue väitti, että joukkojen vetäytyminen Erbilistä oli länsimaiden hämäämiseen tarkoitettu juoni. UNHCR:n edustaja laski 239 etelään päin menevää tankkia ja muuta ajoneuvoa.[[16]](#footnote-16)

KDP-puolueen mukaan tilanne Erbilissä oli rauhallinen, ja siviilit olivat alkaneet mennä takaisin töihin. KDP:n vanhemmat virkailijat sekä kurdiparlamentin ja -hallituksen edustajat olivat ryhtyneet normalisoimaan tilannetta ja pyrkivät ehkäisemään uusia väkivaltaisuuksia. KDP:n peshmerga-joukkojen johto väitti armahtavansa kaikki sellaiset PUK:n taistelijat ja jäsenet, jotka ilmoittautuisivat viranomaisille. KDP:n peshmerga-joukkojen johto syytti PUK:ta Erbilin sähkönjakelun katkaisemisesta.[[17]](#footnote-17)

Turkmeenipuolue INTP:n edustaja väitti, että kurdiunivormuihin pukeutuneet mutta sekä kurdia että arabiaa puhuneet henkilöt hyökkäsivät maanantaina ammuskellen INTP:n Erbilin päämajaan surmaten 4 INTP:n jäsentä. Tämän jälkeen KDP:n joukot ottivat päämajan haltuunsa, jolloin 11 ihmistä olisi viety muualle ja teloitettu. Lisäksi useita henkilöitä otettiin kiinni muun muassa turkmeenien opiskelijoiden ja naisten liittoihin[[18]](#footnote-18) tehdyissä ratsioissa.[[19]](#footnote-19)

Irakin maanalaiseen oppositioon kuuluneen INC-puolueen[[20]](#footnote-20) edustajan mukaan KDP opasti Irakin hallituksen joukkoja, jotka kiersivät Erbilissä ovelta ovelle listojen kanssa etsien Saddam Husseinin hallituksen vastustajia. INC:n ja PUK:n johtajan Jalal Talabanin mukaan Saddam Husseinin joukot olivat teloittaneet Erbilin läheisellä leirillä lähes 100 Irakin armeijan sotilaskarkuria.[[21]](#footnote-21)

INC:n edustajan mukaan Mukhabarat[[22]](#footnote-22) oli KDP:n avustuksella saartanut INC:n rakennuksen, joka sijaitsi noin 25 km Erbilistä koilliseen Salahuddinissa. Mukhabarat kuulusteli noin 150 henkilöä, jotka olivat INC:n jäseniä ja heidän perheenjäseniään. KDP ei antanut Reutersille kommenttia tähän asiaan.[[23]](#footnote-23) AFP taas uutisoi, että Mukhabaratin joukot olivat saartaneet noin 150 INC:n jäsenen ja heidän perheensä kodit Salahuddinissa Erbilin pohjoispuolella. INC:n mukaan satoja PUK:n jäseniä oli pidätetty lauantain jälkeen Erbilissä. INC:n mukaan KDP avusti Mukhabaratia näissä toimissa.[[24]](#footnote-24)

* **3.9.1996 (tiistai)**. Pohjois-Irakissa tukikohtia omaavan, kurdien PKK-sissijärjestön johtaja Abdullah Öcalan varoitti KDP:tä surmaamasta kiinni ottamiaan henkilöitä. Öcalanin mukaan PKK liittyisi muuten taisteluun.[[25]](#footnote-25) PUK-puolueen mukaan Saddam Husseinin joukot tulittivat Bestanaa samoin kuin Kifriä ja Chamchamalia. Yhdysvallat tulitti Saddam Husseinin armeijan asemia Etelä-Irakissa kostoksi keskushallinnon joukkojen toimista Pohjois-Irakissa. Erbilissä KDP:n joukkoja nousi kuorma-autoihin, jotka suuntasivat kohti Suleimaniaa jatkamaan taisteluita.[[26]](#footnote-26)

Suleimaniassa oleva PUK:n johtaja Jalal Talabani väitti, että Pohjois-Irakissa oli edelleen Irakin keskushallinnon joukkoja ja noin 40 tankkia ja tykistöä, jota oli siirretty Qushtapasta Bestanan (artikkelissa muodossa Bustenah) suuntaan. INC-puolueen johtaja Ahmed Chalabin mukaan Erbiliin olisi koottu Saddam Husseinin ”salaisen poliisin” toimesta satoja kiinniotettuja, ja heitä uhkasi kidutus ja kuolema. Reutersin mukaan salaisen poliisin suorittamia massapidätyksiä ja teloituksia ei voitu vahvistaa, eivätkä ”Barzanin joukot” päästäneet kontrolloimansa Erbilin alueelle toimittajia.[[27]](#footnote-27)

Reutersin mukaan Erbilistä oli paennut lähinnä PUK:n taistelijoita ja heidän perheitään.[[28]](#footnote-28) Kansainvälisten apujärjestöjen työntekijöitä matkusti Erbilistä (Dohukin läänin) Zakhoon ja edelleen rajan yli Turkkiin Irakin epävakaan tilanteen vuoksi.[[29]](#footnote-29) Zakhosta poistui Turkin puolelle myös amerikkalaisjohtoinen, kurdien tukemista Saddam Husseinia vastaan perustettu 21 länsimaisen sotilaan operaatiokeskus.[[30]](#footnote-30)

* **4.9.1996 (keskiviikko)**. KDP-puolueen puhemies väitti, että KDP oli ottanut kiinni noin 2 000 PUK:n kannattajaa Erbilissä, ja että 1 500 olisi vapautettu tiistaihin mennessä. PUK:n edustaja Ankarassa Shazat Saib väitti, että ainakin 12 (a dozen) olisi teloitettu Erbilissä.[[31]](#footnote-31) Erbilissä Irakin parlamentin lipputangossa liehunut Irakin lippu oli vaihdettu KDP-puolueen keltaiseen lippuun ja KDP:n taistelijat partioivat tarkastuspisteillä. Irakin armeija tulitti Erbilistä itään sijaitsevaa Chamchamalia, joka oli PUK:n tukialuetta.[[32]](#footnote-32) Chamchamalin lisäksi tulitettiin Chamchamalin ja Suleimanian välistä tietä.[[33]](#footnote-33) KDP:n johtaja Erbilissä Fadil Mirani arvioi, että lauantain taisteluissa sai surmansa 150–180 ihmistä. Paikalliset ihmiset Erbilissä olivat huolissaan, koska kiinniotot Irakin hallituksen ”salaisen poliisin” toimesta jatkuivat.[[34]](#footnote-34)
* **5.9.1996 (torstai)**. Eräs KDP:n puhemiehistä, Safeen Dizayee sanoi, että KDP:n ja Irakin armeijan väliaikainen yhteistyö oli tullut päätökseensä. KDP:n johtaja Masoud Barzani oli ehdottanut rauhanneuvotteluita, mutta PUK:n edustaja Washingtonissa Barham Salih hylkäsi ehdotuksen, todeten että KDP:stä oli tullut ”osa Saddamin regiimiä”.[[35]](#footnote-35) Qushtapassa väitettiin teloitetun noin 100 ihmistä. Eräs KDP:n taistelija väitti, että Erbilissä oli edelleen Mukhabaratin väkeä.[[36]](#footnote-36) Turkmeenipuolue INTP:n edustajan mukaan 225 viime neljänä päivänä kiinniotettua henkilöä olisi viety Kirkukissa sijaitsevaan vankilaan.[[37]](#footnote-37)

PUK-puolue ilmoitti Irakin armeijan (ml. 150 tankkia) hyökkäyksestä Erbilin kaakkoispuolella olevaan Bestanaan (artikkelissa muodossa Bustana) ja raskaista taisteluista siellä Irakin armeijan ja PUK:n taistelijoiden välillä. Irakin armeijan väitettiin pyrkimään avaamaan tietä Koy Sanjaqiin[[38]](#footnote-38), joka oli Jalal Talabanin kotikaupunki ja PUK:n vahva tukialue.[[39]](#footnote-39) Toimittajien mukaan Irakin armeijan tankkeja oli Erbilin ja Koy sanjaqin välisellä tiellä, mutta ne seurasivat vierestä kurdien välisiä taisteluita. Irakin armeijan tankkeja ja tykistöä oli keskitetty toimittajien mukaan Qushtapan alueelle.[[40]](#footnote-40) Erbilissä otettiin kiinni Saddam Husseinin vastaisia aktivisteja.[[41]](#footnote-41) Iran oli kiistänyt sotilaallisen toiminnan Pohjois-Irakissa.[[42]](#footnote-42)

Reuters uutisoi, että KDP:n ja PUK:n välillä taisteltiin Degalan sillalla Koya Sanjaqiin ja Dukanin padolle johtavalla tiellä Irakin armeijan joukkojen seuratessa tilannetta lähialueelta. Taisteluita kuvattiin raskaiksi. Iranin rajan läheisellä Halabjan alueella PUK:n taistelijat olivat saartaneet pienen KDP-taistelijoiden yksikön.[[43]](#footnote-43)

* **6.9.1996 (perjantai)**. PUK:n edustaja Shorsh Jalalal kertoi, että PUK oli vallannut KDP:n joukoilta Kedeferin, Girdanazen and Girdagon kylät Halabjan alueella. Kaksi alueen kylää oli edelleen KDP:n hallussa. KDP:n ja PUK:n välinen konflikti oli näin laajentunut uudelle alueelle.[[44]](#footnote-44) PUK:n mukaan KDP:n ja Irakin joukot etenivät tietä pitkin kohti Koy Sanjaqia ja Suleimaniaa. PUK:n edustaja Riza Ghafur väitti, että KDP ja Irakin armeija tulittivat Chamchamalia.[[45]](#footnote-45) KDP:n joukot lähestyivät Degalaa.[[46]](#footnote-46) Iran kiisti, että sen joukkoja olisi ollut Pohjois-Irakissa.[[47]](#footnote-47)
* **7.9.1996 (lauantai)**. Turkmeenien INTP-puolueen edustaja väitti Ankarassa, että noin 300 turkmeenia oli pidätetty Erbilissä. Erbilistä kotoisin olevat ja oppositioryhmät esittivät väitteitä massateloituksista.[[48]](#footnote-48) Entisen PUK:n kansanedustaja Kosrat Rasut Alin uutisoitiin odottavan taistelijoineen Degalan kylässä KDP-puolueen hyökkäystä.[[49]](#footnote-49) Erbilistä kerrottiin noin 300 turkmeenin paenneen (Dohukin läänin) Zakhoon.[[50]](#footnote-50) INC:n puhemiehen mukaan Irakin ”salainen poliisi” olisi pidättänyt 1 500 ihmistä Erbilissä ja lähettänyt heidät Kirkukiin Irakin armeijan 1. armeijakunnan tukikohdassa sijaitsevaan vankileiriin. Pidätetyt olisivat olleet lähinnä arabeja. Pidätettyjen joukossa oli naisia ja lapsia.[[51]](#footnote-51)
* **8.9.1996 (sunnuntai)**. KDP:n joukot valtasivat Degalan ja Koy Sanjaqin kaupungit. KDP kertoi joukkojensa etenevän (itään) kohti Dukanin patoa. KDP väitti, että PUK oli estänyt sähkön ja veden jakelun Erbiliin Dukanin padolta käsin.[[52]](#footnote-52) Tuhansien kurdien kerrottiin pakenevan kaikenlaisilla ajoneuvoilla Koy Sanjaqista ja muilta vallatuilta alueilta. PUK:n johtajan Jalal Talabanin kerrottiin olevan taistelijoineen Koy Sanjaqin ”takana” olevalla Heibet Sultanin vuorella.[[53]](#footnote-53)
* **9.9.1996 (maanantai)**. KDP:n joukot valtasivat Dukanin kaupungin.[[54]](#footnote-54) PUK:n tukijoita pakeni Suleimanian kaupungista, ja PUK:n toimistot olivat tyhjentyneet.[[55]](#footnote-55) Samana päivänä KDP:n joukot tunkeutuivat Suleimanian kaupunkiin.[[56]](#footnote-56) Suleimanian kaupungissa olevan YK:n vartio-osaston päällikkö Stafford Clarry vahvisti KDP:n vallanneen Suleimanian ja PUK:n joukkojen jättäneen asemansa.[[57]](#footnote-57)
* **10.9.1996 (tiistai)**. KDP:n joukkoja virtasi vallattuun Suleimaniaan. KDP:n johtaja Masoud Barzani ilmoitti yleisestä armahduksesta PUK:n jäsenille, mukaan lukien sen johtaja Jalal Talabani, joka oli YK:n edustajien mukaan paennut Iranin puolelle monen muun PUK:n jäsenen tavoin. YK:n ja Iranin virkahenkilöiden mukaan yli 70 000 kurdipakolaista oli matkalla Irakin puolella kohti Iranin rajaa.[[58]](#footnote-58)
* **11.9.1996 (keskiviikko).** Irakin ja Iranin välisellä rajalla, Basmaghin kaupungissa, oli tuhansia sinne paenneita kurdeja. Iraniin päästettiin vain haavoittuneita ja vakavasti sairaana olevia.[[59]](#footnote-59) Reutersin mukaan neljä Basmaghiin paennutta sai surmansa ja noin sata haavoittui KDP:n taistelijoiden ammuttua väkijoukkoa kohti. KDP:n joukot olivat ottaneet haltuunsa Penjwinin kaupungin.[[60]](#footnote-60)
* **24.9.1996 (tiistai)**. PUK-puolueen johtaja Jalal Talabani väitti, että PUK:n joukot olivat onnistuneet lyömään sunnuntaina takaisin noin 1 000 KDP:n jäsentä, jotka hyökkäsivät PUK:ta vastaan Iranin vastaisella Qala Dizan raja-alueella. Mukana hyökkäyksessä olisi ollut myös kurdeiksi naamioituneita Irakin keskushallinnon upseereita. KDP:n hyökkäykset olisi lyöty takaisin myös Sairan-Banin pakolaisleirin tienoilla ja Shanekhnessä. Näissä välikohtauksissa olisi saanut surmansa PUK:n mukaan 104 KDP:n taistelijaa.[[61]](#footnote-61)

# Syyllistyivätkö KDP-puolueen aseelliset joukot taistelujen yhteydessä oikeudenloukkauksiin?

Tässä osiossa käydään läpi varsinkin elo-syyskuun 1996 tapahtumissa ilmenneitä oikeudenloukkauksia, ml. KDP-puolueen osallisuutta niihin, myöhemmin ilmestyneen, oikeudenloukkauksia tarkemmin valottaneen raportoinnin perusteella.

YK:n 8.11.1996 eli pari kuukautta tapahtumien jälkeen ilmestyneen raportin mukaan YK:n Irakin ihmisoikeusraportoija Max van der Stoel kertoi, että Irakin Kurdistanissa operoi Irakin turvallisuus- ja tiedustelupalveluista Mukhabaratin lisäksi Al-Amn al-Khasin[[62]](#footnote-62) ja Al-Amn al-Ammin[[63]](#footnote-63) sekä sotilastiedustelun joukkoja. Ne käyttivät erilaisia keinoja Irakin hallinnolle vihamielisiksi katsottujen henkilöiden terrorisoimiseen ja heidän toimintansa ja vaikutusvaltansa lakkauttamiseen, sekä heidän viimeiset viisi vuotta, jolloin Pohjois-Irak oli ollut poissa Irakin keskushallinnon kontrollista, käyttämiensä toimistojensa ja logististen verkostojensa tuhoamiseen. Tarkoituksena oli eliminoida Irakin opposition jäänteet. Kaikkien alueella asuvien, jotka eivät olleet kurditaustaisia, katsottiin kuuluvan oppositioon, ja useita pidätettiin ja vietiin Mosuliin, Kirkukiin tai Bagdadiin, jollei heihin kohdistunut välittömästi (pidätyksen yhteydessä) laittomia rangaistuksia, kuten teloituksia.[[64]](#footnote-64)

Valtaosa YK:n haastattelemista, Erbilistä paenneista ihmisistä kertoi, että Irakin turvallisuusjoukot tekivät KDP-puolueen avustamana ratsioita heti Erbilin operaation ensimmäisenä päivänä kaikkiin oppositioryhmien toimistoihin. Seuraavien puolueiden toimistoja tuhottiin operaatioiden aikana: Iraqi National Congress (INC), Iraqi National Turkoman Party (INTP), Iraqi National Party, the Supreme Council of the Islamic Revolution in Iraq (SCIRI) ja PUK. Toimistoilla ratsioiden aikaan paikalla olleet puolueiden jäsenet joutuivat summittaisten teloitusten kohteeksi. Monen haastatellun mielestä oli ilmeistä, että operaatiot oli etukäteen huolellisesti suunniteltu, sillä ne tapahtuivat heti ensimmäisenä päivänä Irakin joukkojen väliintulon jälkeen, ja että niiden tarkoituksena oli hiljentää oppositiotoiminta alueella. Useimmat haastatelluista kertoivat, että INC-, INTP-, ja PUK-puolueiden jäseniä oli teloitettu Irakin turvallisuusjoukkojen sekä niitä avustaneiden KDP:n jäsenten toimesta.[[65]](#footnote-65)

YK:n raportin mukaan 31.8.1996 Qushtapassa teloitettiin 96 INC:n 3. prikaatin sotilasjäsentä, lähellä INC:n sotilasleiriä. Oli myös väitetty, että samana päivänä Irakin armeijan ja KDP:n yhteisoperaatiossa oli hyökkäys yhteen INTP-puolueen toimistoon Länsi-Erbilissä, ja että sen yhteydessä sai surmansa yli 11 turkmeenia.[[66]](#footnote-66)

YK:n raportin mukaan Erbilin Salahuddinin yliopistossa opiskelleet noin 70 arabia oli Irakin turvallisuusjoukkojen kohteena. Opiskelijoista kolmannes otettiin tiettävästi kiinni ja teloitettiin, kolmannes pakeni Syyriaan ja kolmannes oleskeli nyt (raportin ilmestyessä marraskuussa 1996) Iranissa. Tiettävästi myös neljä arabitaustaista lääkäriä teloitettiin.[[67]](#footnote-67)

YK:n saamien tietojen mukaan, Erbiliä ja useata muuta paikkakuntaa Pohjois-Irakissa (kuten Ankawaa, Killekiä[[68]](#footnote-68), Pir Dawudia[[69]](#footnote-69) ja Qushtapaa) tulitettiin summittaisesti tykistöllä ja tankeilla ennen kuin hallituksen KDP:n joukot etenivät niihin. Raskaan tykistön tuli aiheutti lukuisten siviilien kuolemia ja haavoittumisia sekä yksityisomaisuuden suurta tuhoa. Näiden hyökkäysten jälkeen Irakin turvallisuusjoukot etenivät paikkakunnille siviili- ja armeijan ajoneuvoilla ja suorittivat kotietsintöjä oppositioryhmiin kuuluvien henkilöiden taloissa. Joitakin taloja ja hallintorakennuksia poltettiin Erbilissä ja sen lähialueilla.[[70]](#footnote-70)

YK:n raportin mukaan moni pakolainen kertoi, että lukuisia arabien, turkmeenien ja kurdien (varsinkin PUK:n kannattajiksi epäiltyjen) taloja ryösteltiin ja otettiin Irakin turvallisuuspalveluiden ja KDP:n jäsenten haltuun. Irakin armeijan ja KDP:n joukot varastivat myös suuren määrän lähinnä arabien, turkmeenien ja PUK-puolueen oletettujen kannattajien autoja.[[71]](#footnote-71)

Jotkut YK:n haastattelemista ihmisistä kertoivat, että Irakin joukot (Mukhabarat ja sotilastiedustelu Istikhbarat) kiersivät ovelta ovelle tehden kotietsintöjä. Heitä avustivat KDP:n jäsenet, jotka olivat hyvin tietoisia sellaisista henkilöistä ja paikoista, joista hallituksen agentit olivat kiinnostuneita. Irakin joukoilla oli listoja, joissa oli arabien, turkmeenien ja oppositioon väitetysti kuuluneiden kurdien nimiä. Kaikki löydetyt henkilöt vietiin alustavaan kuulusteluun väliaikaisiin pidätyskeskuksiin, esimerkiksi kurdiparlamentin rakennukseen. Jos henkilöiden uskottiin kuuluvan oppositioon, heidät siirrettiin välittömästi Mosuliin, Kirkukiin tai Bagdadiin lisäkuulusteluihin.[[72]](#footnote-72)

YK:n raportissa todetaan, että useiden raporttien mukaan Irakin armeija hyökkäsi useaan taloon Ankawassa (raportissa muodossa Inqawa), etsien arabeja. Jos henkilöitä ei löytynyt, otettiin heidän sukulaisiaan ”panttivangeiksi”. Noin 20 perhettä joutui tiettävästi tällaisen kohtelun kohteeksi.[[73]](#footnote-73)

YK:n raportin mukaan Salahuddinin kaupungissa, jossa oli INC:n päämaja, noin 150 perheen jäseniä tiettävästi pidätettiin ja vietiin tuntemattomiin paikkoihin. Samoin Arbilin kaupungista kerrottiin siepatun kymmeniä perheitä. Valtaosa YK:n haastattelemista henkilöistä näki näiden henkilöiden pois viemisen sekä monet bussit, joita käytettiin heidän kuljetukseensa.[[74]](#footnote-74)

YK:n raportin todistajalausuntojen mukaan useita oppositioryhmien jäseniä otettiin kiinni toimistoistaan, esimerkiksi:

* Mukhabarat ja KDP:n joukot pidättivät yhteisessä operaatiossaan kolme SCIRIn jäsentä heidän toimistoissaan Erbilissä.
* Irakin joukot veivät mukanaan 19 Islamic Labour Organization -järjestön jäsentä ja viisi heidän vierastaan. Useiden tahojen mukaan heidät vietiin Mosuliin, jossa heitä kidutettiin vakavasti hallituksen agenttien toimesta ennen Bagdadiin viemistä. Vieraiden joukossa oli Basrasta kotoisin oleva tri Hasan al-Tamimi, joka ei harjoittanut oppositiotoimintaa, vaan työskenteli humanitaariselle järjestölle, joka hoiti talliumista johtuvan myrkytyksen uhreja Erbilin sairaalassa.
* KDP:n, Mukhabaratin ja Istikhbaratin joukot sieppasivat INTP-puolueen radio-, televisio-, ja lehtitalosta kahdeksan siellä työskentelevää henkilöä 1.9.1996. Neljän INTP:n jäsenen kerrottiin surmatun 2.9.1996 kun KDP:n ja Irakin agentit hyökkäsivät INTP:n Erbilissä sijaitsevaan päämajaan, ja 11 INTP:n jäsentä vietiin muualle. Muiden turkmeenien organisaatioiden kuten opiskelija- ja naisjärjestöjen jäseniä siepattiin tiettävästi myös, ja pois kuljetettujen turkmeenien määräksi arvioitiin yli 250.[[75]](#footnote-75)

YK:n raportissa kerrotaan omassa kappaleessaan myös, että mukaan Irakin vallankumousneuvosto (Revolution Command Council) julkaisi 11.9.1996[[76]](#footnote-76) säännöksen no. 37, jonka perusteella myönnettiin ”täydellinen ja kattava armahdus” kaikille Irakin kansalaisille Kurdistanin autonomisella alueella. Säännöksessä oli kuitenkin poikkeuksia, jotka olivat väljästi muotoiltuja, ja joiden koettiin voivan johtaa summittaiseen soveltamiseen: armahdus ei koskenut henkilöitä, joita syytettiin ”valtion omaisuuden ryöstämisestä” tai jotka vakoilivat ”ulkomaalaisten hyödyksi”. YK:n haastattelemissa henkilöissä säännös ei herättänyt luottamusta.[[77]](#footnote-77)

Myöhempi raportointi on enemmän tai vähemmän samansuuntaista YK:n raportin kanssa. Esimerkiksi The Telegraphin artikkelin (2002) mukaan Saddam Husseinin joukot surmasivat satoja INC:n jäseniä Erbilin valtauksen yhteydessä 1996.[[78]](#footnote-78) Yhdysvaltain armeijan luutnantti Dennis P. Chapman kertoo tutkimuksessaan Irakin Kurdistanin turvallisuusjoukoista, että Yhdysvaltojen senaatin tiedustelukomitean arvion (2006) mukaan Irakin joukot teloittivat 100 INC:n jäsentä ja loput olisi ”pakotettu evakkoon”.[[79]](#footnote-79) Chapman lainaa myös tutkija Kanan Makiyan arviota, jonka mukaan KDP-puolue oli tuohon aikaan läheisessä yhteistyössä Mukhabaratin kanssa, ja että KDP:n antaman tiedon perusteella Mukhabarat teki Erbilissä kotietsintöjä pidättäen ”jokaisen” alueelta suojaa hakeneen arabitaustaisen henkilön jonka sai käsiinsä.[[80]](#footnote-80)

Amnesty International arvioi 1997 ilmestyneessä raportissaan, että noin 70 000 ihmistä oli paennut Erbilin alueelta sen valtauksen yhteydessä ja totesi, että sadat epäillyt opposition jäsenet ja heidän perheenjäseniään, ml. arabeja, kurdeja ja turkmeeneja, jotka oli pidätetty, lastattu kuormattu kuorma-autoihin ja kuljetettu pidätyskeskuksiin ja vankiloihin, olivat edelleen kateissa. Amnesty Internationalin raportissa käsitellyistä kadonneista henkilöistä mainitaan nimeltä 19 oppositiopuolue al-'Amal al-Islamin jäsentä, jotka oli pidätetty 31.8.1996. Lisäksi viisi muuta ihmistä, joiden nimet eivät olleet Amnesty Internationalin tiedossa, pidätettiin heidän kanssaan, eikä heidän myöhemmistä vaiheistaan ollut tietoa. Lisäksi raportti kertoo Turkmeneli-puolueeseen (Hizb Turkman Eli) 2.9.1996 kohdistuneista pidätyksistä ja pidätettyjen katoamisesta, sekä sen, että puoluetoimiston ulkopuolella olevia vartijoita oli pidätetty ja summittaisesti teloitettu.[[81]](#footnote-81)

Yhdysvaltain ulkoministeriö raportoi vuonna 2003, että ”elokuun 1996” lyhyen Erbilin sotilaallisen miehityksen seurauksena oli edelleen satoja ihmisiä kateissa. Yhdysvaltain ulkoministeriö piti mahdollisena, että he olisivat saaneet surmansa 1997–1998 väitettyjen Irakin vankiloiden puhdistuskampanjoiden aikana. Kadonneet olivat pääasiassa kurdeja, mutta heidän joukossaan oli myös assyrialais-, turkmeeni- ja jesidiyhteisöihin kuuluvia.[[82]](#footnote-82) Amnesty International kertoi esimerkiksi, että Erbilissä syyskuussa 1996 pidätetty Turkmeneli-puolueen pääsihteeri Mohammad Rashid Tuzlu oli kadonnut.[[83]](#footnote-83) Yksi Mukhabaratin jäsen kertoi osallistuneensa myöhemmin esimerkiksi Abu Ghraibin vankilassa massamurhaan, jonka taustalla oli Irakin vallankumousneuvoston (Revolutionary Command Council) direktiivi maan vankiloiden ”puhdistamisesta”.[[84]](#footnote-84) Kurdipedian[[85]](#footnote-85) sivulta löytyy The Center for Halabja againt Anfalization and Genocide of the Kurdish People (CHAK) -nimisen järjestön[[86]](#footnote-86) vuonna 2009 julkaisema lista 51 ihmisestä, jotka KDP olisi ottanut kiinni 31.8.1996, ja jotka olisivat kadonneet.[[87]](#footnote-87)

Lähi-itä -tutkija Yaniv Voller arvioi vuonna heinäkuussa 2017 ilmestyneessä The Middle East Journalin artikkelissa, että vastapainoksi siitä, että Irakin armeija tuli Masoud Barzanin pyynnöstä auttamaan KDP:tä PUK:n kaatamisessa vuonna 1996, KDP ei puuttunut asiaan, kun Irakin joukot ottivat kiinni ja teloittivat summittaisesti Erbilistä käsin toimineita oppositioaktivisteja.[[88]](#footnote-88)

# Jos kyllä, mitkä KDP:n joukot syyllistyivät oikeudenloukkauksiin? Löytyykö tietoa KDP:n Peshmergan tiedustelu- ja viestijoukkojen osallisuudesta taisteluihin?

Tässä vaiheessa käytössä olleista lähteistä ei selvinnyt tarkemmin, mitkä KDP:n joukot syyllistyivät oikeudenloukkauksiin. Lähteet kirjoittavat yleisellä tasolla KDP:n joukoista. Yleisesti ottaen voidaan todeta, että sotilasoperaatioihin ottaa tyypillisesti osaa myös tiedustelu- ja viestijoukkoja.

## Lähteet

AFP

AFP 24.9.1996. *PUK says it has repulsed several KDP attacks*. Factiva-uutistietokannassa [edellyttää kirjautumista] (käyty 8.11.2023)

6.9.1996. *(ADDS details of fighting in the north, Talabani quotes, picture).* Factiva-uutistietokannassa [edellyttää kirjautumista] (käyty 8.11.2023)

3.9.1996. *(UPDATES with new PUK statement)*. Factiva-uutistietokannassa [edellyttää kirjautumista] (käyty 8.11.2023)

2.9.1996a. *KDP says Iraq withdraws to below 36th parallel*. Factiva-uutistietokannassa [edellyttää kirjautumista] (käyty 8.11.2023)

2.9.1996b. *INC says Iraqi agents rounding up PUK members in Arbil*. Factiva-uutistietokannassa [edellyttää kirjautumista] (käyty 8.11.2023)

31.8.1996. *Iranian opposition fighting alongside Saddam's troops: Iraqi opposition*. Factiva-uutistietokannassa [edellyttää kirjautumista] (käyty 8.11.2023)

AFP/ Aram, Nigah 31.8.1996. *US forces on alert after Iraqi offensive in northern Iraq.* Factiva-uutistietokannassa [edellyttää kirjautumista] (käyty 8.11.2023)

AFP/Dorranie, Kianouche11.9.1996*. Thousands of Kurds trapped in limbo on Iraq-Iran border.* Factiva-uutistietokannassa [edellyttää kirjautumista] (käyty 8.11.2023)

AFP/ Chabert, Laurence

10.9.1996. *KDP tightens grip on northern Iraq as 70,000 flee for Iran*. Factiva-uutistietokannassa [edellyttää kirjautumista] (käyty 8.11.2023)

4.9.1996*. Arbil slowly returns to normality after Iraqi assault.* Factiva-uutistietokannassa [edellyttää kirjautumista] (käyty 8.11.2023)

Amnesty International

1.1.1998. *Amnesty International Report 1998 – Iraq*. Saatavilla osoitteesta: <https://www.refworld.org/cgi-bin/texis/vtx/rwmain?page=search&docid=3ae6aa011c&skip=0&query=1996%20arbil> (käyty 7.11.2023)

1.10.1997. *"Disappearances": Unresolved Cases Since the Early 1980s*. MDE/14/05/97. <https://www.amnesty.org/en/documents/mde14/005/1997/en/> (käyty 8.11.2023)

AP

7.9.1996. *Turkmen Flee Irbil in Wake of Iraqi Assault*. Factiva-uutistietokannassa [edellyttää kirjautumista] (käyty 8.11.2023)

3.9.1996. *Inside Irbil: No Electricity, No Water, Saddam's Kurds In Power.* Factiva-uutistietokannassa [edellyttää kirjautumista] (käyty 8.11.2023)

AP/ Onaran, Yalman 5.9.1996. *Iraqi Troops Keep Close Watch on Kurdish Fighters But Don't Intervene.* Factiva-uutistietokannassa [edellyttää kirjautumista] (käyty 8.11.2023)

APS Diplomat Recorder

7.9.1996. *IRAQ - Sept. 4 - Secret Police Arrest 1,500 in Arbil*. Factiva-uutistietokannassa [edellyttää kirjautumista] (käyty 8.11.2023)

31.8.1996. *IRAQ - Aug. 31 - Saddam Forces Drive Iran-Backed PUK Out Of Arbil*. Factiva-uutistietokannassa [edellyttää kirjautumista] (käyty 8.11.2023)

Chak 14.1.2009. *CHAK asks the Kurdish Regional Government uncover the fate of missing people captured during the Kurdish civil war*. <https://kurdipedia.org/default.aspx?q=2018090111184567842&lng=11> (käyty 8.11.2023)

Chapman, Dennis P. 2009. *Security Forces of the Kurdistan Regional Government*. U.S. Army War College. <https://apps.dtic.mil/sti/tr/pdf/ADA510826.pdf> (käyty 7.11.2023)

The Charlotte observer 4.9.1996. *Looting, arrests follow raid on Irbil*. Factiva-uutistietokannassa [edellyttää kirjautumista] (käyty 8.11.2023)

The Daily Telegraph/ Zaman, Amberin 12.7.2002. *News - Iraq - These officers are dead. We do not take this seriously, it is a big joke*. Factiva-uutistietokannassa [edellyttää kirjautumista] (käyty 8.11.2023)

Dow Jones Newswires

9.9.1996a. *U.N./Sulaymaniyah/Iraq -2: Last Major PUK Property*. Factiva-uutistietokannassa [edellyttää kirjautumista] (käyty 8.11.2023)

9.9.1996b. *U.N. Official: Sulaymaniyah Falls To Iraq-Backed Kurd Party*. Factiva-uutistietokannassa [edellyttää kirjautumista] (käyty 8.11.2023)

8.9.1996. *Iran-Backed Kurdish Rebels Lose Two Towns To Rival Faction*. Factiva-uutistietokannassa [edellyttää kirjautumista] (käyty 8.11.2023)

7.9.1996. *Iraqi Soldiers Said To Arrest Turkmen Refugees In Irbil*. Factiva-uutistietokannassa [edellyttää kirjautumista] (käyty 8.11.2023)

5.9.1996. *Kurdish Rebels/Iraq Tanks -4: KDP Says Iraq Alliance Over.* Factiva-uutistietokannassa [edellyttää kirjautumista] (käyty 8.11.2023)

Federal News Service - Mid-East Newswire

5.9.1996a. *25 Turkomans killed, 225 arrrested in Northern Iraq.* Factiva-uutistietokannassa [edellyttää kirjautumista] (käyty 8.11.2023)

5.9.1996b. *PUK reports clashes with Iraqi forces in Northern Iraq – 2nd add (Editors: Inserts 1 graf after 4th graf to update with Deutch testimony; picks up in 5th graf pvs Iraq sent troops.).* Factiva-uutistietokannassa [edellyttää kirjautumista] (käyty 8.11.2023)

The Guardian 7.9.1996. *Behind the front line with the PUK*. Factiva-uutistietokannassa [edellyttää kirjautumista] (käyty 8.11.2023)

LBA 11.9.1996. *Four refugees said killed by Kurd group KDP*. Factiva-uutistietokannassa [edellyttää kirjautumista] (käyty 8.11.2023)

Makiya, Kanan 17.10.1996. *The Politics of Betrayal*. <https://www.nybooks.com/articles/1996/10/17/the-politics-of-betrayal/> (käyty 14.11.2023)

Marashi, Ibrahim 9/2002. *Iraq’s security and intelligence network: A guide and analysis*. MERIA Journal, Volume 6, No. 3 – September 2002. [https://web.archive.org/web/20080110202006/http://meria.idc.ac.il/journal/2002/issue3/jv6n3a1.html](https://web.archive.org/web/20080110202006/http%3A//meria.idc.ac.il/journal/2002/issue3/jv6n3a1.html) (käyty 8.11.2023)

Middle East Journal/ Voller, Yaniv 1.7.2017. *Identity and the Ba'th Regime's Campaign against Kurdish Rebels in Northern Iraq*. Alaviite 107. Middle East Journal, Volume 71, Issue 3. Factiva-uutistietokannassa [edellyttää kirjautumista] (käyty 8.11.2023)

The Nation/Howard, Michael 16.9.2002. *Letter from Iraqi Kurdistan.(the rebuilding of Qala Diza)*. Factiva-uutistietokannassa [edellyttää kirjautumista] (käyty 8.11.2023)

Newsday 5.9.1996. *Streets Calm in Kurdish City*. Factiva-uutistietokannassa [edellyttää kirjautumista] (käyty 8.11.2023)

Reuters

9.9.1996a. *Kurd faction begins fleeing last Iraqi stronghold*. Factiva-uutistietokannassa [edellyttää kirjautumista] (käyty 8.11.2023)

9.9.1996b. *Iraqi Kurds of KDP take last rival PUK stronghold*. Factiva-uutistietokannassa [edellyttää kirjautumista] (käyty 8.11.2023)

8.9.1996. *Thousands flee captured Iraqi Kurdish towns*. Factiva-uutistietokannassa [edellyttää kirjautumista] (käyty 8.11.2023)

6.9.1996a. *Kurdish militia reports fresh clashes near Iran*. Factiva-uutistietokannassa [edellyttää kirjautumista] (käyty 8.11.2023)

6.9.1996b. *Iran denies its forces are in northern Iraq – radio*. Factiva-uutistietokannassa [edellyttää kirjautumista] (käyty 8.11.2023)

6.9.1996c. *Baghdad-backed Kurds hit rival targets*. Factiva-uutistietokannassa [edellyttää kirjautumista] (käyty 8.11.2023)

5.9.1996. *Iraqi Kurdish factions clash near key bridge*. Factiva-uutistietokannassa [edellyttää kirjautumista] (käyty 8.11.2023)

3.9.1996. *Aid groups leave northern Iraq*. Factiva-uutistietokannassa [edellyttää kirjautumista] (käyty 8.11.2023)

2.9.1996a. *Kurd group says Saddam troops kill Kurds in Arbil*. Factiva-uutistietokannassa [edellyttää kirjautumista] (käyty 8.11.2023)

2.9.1996b. *Kurdish group says Iraq troops killing Kurds*. Factiva-uutistietokannassa [edellyttää kirjautumista] (käyty 8.11.2023)

Reuters/ Butler, Daren

4.9.1996. *Iraqi Kurds try to resume normal life in Arbil*. Factiva-uutistietokannassa [edellyttää kirjautumista] (käyty 8.11.2023)

3.9.1996a. *Terrified refugees huddle in north Iraq villages*. Factiva-uutistietokannassa [edellyttää kirjautumista] (käyty 8.11.2023)

3.9.1996b. Iraqi forces said undeterred in rebel north. Factiva-uutistietokannassa [edellyttää kirjautumista] (käyty 8.11.2023)

State Department Press Releases and Documents 31.3.2023. *State Department Report Outlines Human Rights Abuses in Iraq - Powell cites Saddam's regime as great threat to global peace, stability*. Factiva-uutistietokannassa [edellyttää kirjautumista] (käyty 8.11.2023)

The Times 3.9.1996. *Rebels in threat to intervene – Turkey*. Factiva-uutistietokannassa [edellyttää kirjautumista] (käyty 8.11.2023)

Toensing, Chris 1/2003. *U.S. Support for the Iraqi Opposition*. <https://archive.globalpolicy.org/security/issues/iraq/attack/2003/0103opposition.htm> (käyty 7.11.2023)

Toivanen, Mari & Baser, Bahar. 2019. *Remembering the Past in Diasporic Spaces: Kurdish Reflections on Genocide Memorialization for Anfal*. Genocide Studies International, vol. 13, no. 1, pp. 10-33. <https://core.ac.uk/download/228155420.pdf> (käyty 14.11.2023)

UNGA – United Nations General Assembly 8.11.1996. *Situation of human rights in Iraq. Note by the Seccretary-General. Addendum.* A/51/496/Add.1*.* <https://digitallibrary.un.org/record/223557/usage> (käyty 8.11.2023)

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Reuters/ Butler 3.9.1996a. [↑](#footnote-ref-1)
2. APS Diplomat Recorder 31.8.1996. [↑](#footnote-ref-2)
3. APS Diplomat Recorder 31.8.1996. [↑](#footnote-ref-3)
4. APS Diplomat Recorder 31.8.1996. [↑](#footnote-ref-4)
5. AFP/ Aram 31.8.1996. [↑](#footnote-ref-5)
6. The Charlotte observer 4.9.1996. [↑](#footnote-ref-6)
7. APS Diplomat Recorder 31.8.1996. [↑](#footnote-ref-7)
8. AFP/ Aram 31.8.1996. [↑](#footnote-ref-8)
9. AP 3.9.1996. [↑](#footnote-ref-9)
10. The Charlotte observer 4.9.1996. [↑](#footnote-ref-10)
11. APS Diplomat Recorder 31.8.1996. [↑](#footnote-ref-11)
12. APS Diplomat Recorder 31.8.1996. [↑](#footnote-ref-12)
13. APS Diplomat Recorder 31.8.1996; AFP/ Aram 31.8.1996. [↑](#footnote-ref-13)
14. Iraqi National Turkoman Party. [↑](#footnote-ref-14)
15. Federal News Service - Mid-East Newswire 5.9.1996a. [↑](#footnote-ref-15)
16. AFP 2.9.1996a. [↑](#footnote-ref-16)
17. AFP 2.9.1996a. [↑](#footnote-ref-17)
18. Artikkelissa käytetään muotoa Turkoman Students' Union ja Turkoman Women's Union. [↑](#footnote-ref-18)
19. Federal News Service - Mid-East Newswire 5.9.1996a. [↑](#footnote-ref-19)
20. Iraqi National Congress. Yhdysvaltain tiedustelupalvelu CIA:lta tukea saanut INC-puolue oleskeli Irakin Kurdistanin alueen suomassa ”turvasatamassa” kunnes Erbil vallattiin. (The Nation/Howard 16.9.2002). CIA:n tuki INC:lle loppui vuonna 1996. (Toensing 1/2003) [↑](#footnote-ref-20)
21. Reuters 2.9.1996a. [↑](#footnote-ref-21)
22. Saddam Husseinin ajan suuri tiedustelupalvelu Al-Mukhabarat al-’Iraqiyya, engl. Iraqi Intelligence service (IIS). Sen tehtävin kuului esimerkiksi shiia- ja kurdioppositioiden tukahduttaminen. (Marashi 9/2002) [↑](#footnote-ref-22)
23. Reuters 2.9.1996b. [↑](#footnote-ref-23)
24. AFP 2.9.1996b. [↑](#footnote-ref-24)
25. The Times 3.9.1996. [↑](#footnote-ref-25)
26. AFP 3.9.1996. [↑](#footnote-ref-26)
27. Reuters/ Butler 3.9.1996b. [↑](#footnote-ref-27)
28. Reuters/ Butler 3.9.1996a. [↑](#footnote-ref-28)
29. Reuters 3.9.1996. [↑](#footnote-ref-29)
30. The Charlotte observer 4.9.1996. [↑](#footnote-ref-30)
31. The Charlotte observer 4.9.1996. [↑](#footnote-ref-31)
32. AFP/ Chabert 4.9.1996. [↑](#footnote-ref-32)
33. AFP/ Chabert 4.9.1996. [↑](#footnote-ref-33)
34. Reuters/ Butler, Daren 4.9.1996. [↑](#footnote-ref-34)
35. Dow Jones Newswires 5.9.1996. [↑](#footnote-ref-35)
36. Newsday 5.9.1996. [↑](#footnote-ref-36)
37. Federal News Service - Mid-East Newswire 5.9.1996a. [↑](#footnote-ref-37)
38. Tunnetaan myös nimellä Koya. [↑](#footnote-ref-38)
39. Federal News Service - Mid-East Newswire 5.9.1996b. [↑](#footnote-ref-39)
40. AP/ Onaran 5.9.1996. [↑](#footnote-ref-40)
41. AP/ Onaran 5.9.1996. [↑](#footnote-ref-41)
42. Federal News Service - Mid-East Newswire 5.9.1996b. [↑](#footnote-ref-42)
43. Reuters 5.9.1996. [↑](#footnote-ref-43)
44. Reuters 6.9.1996a. [↑](#footnote-ref-44)
45. Reuters 6.9.1996c. [↑](#footnote-ref-45)
46. AFP 6.9.1996. [↑](#footnote-ref-46)
47. Reuters 6.9.1996b. [↑](#footnote-ref-47)
48. Dow Jones Newswires 7.9.1996. [↑](#footnote-ref-48)
49. The Guardian 7.9.1996. [↑](#footnote-ref-49)
50. AP 7.9.1996. [↑](#footnote-ref-50)
51. APS Diplomatic Recorder 7.9.1996. [↑](#footnote-ref-51)
52. Dow Jones Newswires 8.9.1996. [↑](#footnote-ref-52)
53. Reuters 8.9.1996. [↑](#footnote-ref-53)
54. Dow Jones Newswires 9.9.1996a. [↑](#footnote-ref-54)
55. Reuters 9.9.1996a. [↑](#footnote-ref-55)
56. Reuters 9.9.1996b. [↑](#footnote-ref-56)
57. Dow Jones Newswires 9.9.1996b. [↑](#footnote-ref-57)
58. AFP/ Chabert 10.9.1996. [↑](#footnote-ref-58)
59. AFP/ Dorranie 11.9.1996. [↑](#footnote-ref-59)
60. LBA 11.9.1996. [↑](#footnote-ref-60)
61. AFP 24.9.1996. [↑](#footnote-ref-61)
62. Engl. Iraqi Special Security Organization (SSO). Saddam Husseinin turvallisuushallinnon vaikutusvaltaisin virasto, joka monitoroi eri turvallisuus- ja tiedustelupalveluiden toimintaa. Virasto teki operaatioita muun muassa kurdi- ja shiiaoppositioita vastaan. Se soluttautui Pohjois-Irakiin elokuussa 1996, ja etsi Irakin opposition toimijoita. (Marashi 9/2002) [↑](#footnote-ref-62)
63. Engl. General Security Service. Vuonna 1921 perustettu, joka oli Saddam Husseinin aikana Irakin vanhin turvallisuuspalvelu. Sen tehtäviin kuului esimerkiksi kurdien toisinajattelun ehkäiseminen. (Marashi 9/2002) [↑](#footnote-ref-63)
64. UNGA 8.11.1996, s. 4. [↑](#footnote-ref-64)
65. UNGA 8.11.1996, s. 4. [↑](#footnote-ref-65)
66. UNGA 8.11.1996, s. 4. [↑](#footnote-ref-66)
67. UNGA 8.11.1996, s. 5. [↑](#footnote-ref-67)
68. Tämä voisi olla Aski Kalak, jonka valtaamisesta uutisoitiin elokuun 1996 lopussa. (AFP 31.8.1996) [↑](#footnote-ref-68)
69. Raportissa käytetty muotoa Peer Dawud. [↑](#footnote-ref-69)
70. UNGA 8.11.1996, s. 5. [↑](#footnote-ref-70)
71. UNGA 8.11.1996, s. 5. [↑](#footnote-ref-71)
72. UNGA 8.11.1996, s. 5. [↑](#footnote-ref-72)
73. UNGA 8.11.1996, s. 4–5. [↑](#footnote-ref-73)
74. UNGA 8.11.1996, s. 6. [↑](#footnote-ref-74)
75. UNGA 8.11.1996, s. 6. [↑](#footnote-ref-75)
76. Suleimanian valtauksen seuraava päivä. [↑](#footnote-ref-76)
77. UNGA 8.11.1996, s. 7. [↑](#footnote-ref-77)
78. The Daily Telegraph/ Zaman, Amberin 12.7.2002. [↑](#footnote-ref-78)
79. Chapman 2009, s. 27. Chapman viittaa seuraavaan raporttiin: U.S. Congress, Senate, Select Committee on Intelligence, Report of the Select Committee on Intelligence on The Use by the Intelligence Community of Information Provided by the Iraqi National Congress 109th Congress, Second Sess., September 8, 2006, s. 24. Vastauksen kirjoittamishetkellä raportti ei ollut saatavilla. [↑](#footnote-ref-79)
80. Chapman 2009, s. 27; Makiya 17.10.1996. Makiyan artikkeli on maksumuurin takana. [↑](#footnote-ref-80)
81. Amnesty International 1.10.1997, s. 12. [↑](#footnote-ref-81)
82. State Department Press Releases and Documents 31.3.2023. [↑](#footnote-ref-82)
83. Amnesty International 1.1.1998. [↑](#footnote-ref-83)
84. State Department Press Releases and Documents 31.3.2023. [↑](#footnote-ref-84)
85. Internetissä oleva, kurdeihin keskittyvä tietosanakirja. [↑](#footnote-ref-85)
86. CHAK-järjestö kerrotaan perustetun vuonna 2001 eri maissa diasporassa asuneiden kurdien toimesta. Yksi sen perustajista kertoi, että CHAK pyrki saamaan kansainvälistä huomiota kurdeja vastaan toteutetulle Anfal-operaatiolle. (Toivanen & Baser 2019, s. 19) [↑](#footnote-ref-86)
87. Chak 14.1.2009. *CHAK asks the Kurdish Regional Government uncover the fate of missing people captured during the Kurdish civil war*. <https://kurdipedia.org/default.aspx?q=2018090111184567842&lng=11> (käyty 8.11.2023) [↑](#footnote-ref-87)
88. Middle East Journal/ Voller 1.7.2017. [↑](#footnote-ref-88)